als_Latn dik_Latn sag_Latn
Zhduket 18-vjeçari gjatë ekskursionit në Dajt (Burimi: Gazeta Shqip, www.gazeta-shqip.com)
Zhduket 18-vjeçari gjatë ekskursionit në Dajt.
Dy të rinj kanë rënë në ujërat e lumit Erzen, gjatë një ekskursioni që po zhvillonin në shpellën e Pëllumbasit në Tiranë ditën e djeshme. Njëri prej tyre ka mundur që të shpëtojë, ndërsa shoku i tij, Erjon Alizoti, 18 vjeç, është zhdukur. Në vendin e ngjarjes, e cila ndodhet pranë shpellës, kanë shkuar forcat e policisë dhe palombarët për gjetjen e 18-vjeçarit. Kërkimet kanë zgjatur disa orë, por më pas janë ndërprerë pa sukses, për shkak të errësirës dhe terrenit të vështirë. Ato do të nisin sot, që në orët e para të mëngjesit. Ndërkaq, policia ka nisur hetimet për sqarimin e rrethanave të ngjarjes dhe do të verifikohen organizatorët e këtij ekskursioni.
Ngjarja
Shoqata Rrejti i Vullnetarëve kishte organizuar nëpërmjet rrjetit sociale Facebook, një ekskursion në shpellën e Pëllumbasit. Nisja është bërë rreth orës 09:00 të mëngjesit të djeshëm, nga Rruga e Elbasanit. Në ekskursion kanë marrë pjesë rreth 50 anëtarë e pjesë e të cilit ka qenë edhe Erjon Alizoti. Pas përfundimit të vizitës në shpellë, ekskursionistët janë ndaluar edhe te kanionet e lumit Erzen. Alizoti, së bashku me një person tjetër, janë afruar pranë lumit për të pirë ujë. Rrjedha ka qenë e madhe dhe si pasojë e kësaj, të dy kanë përfunduar në ujërat e Erzenit. Njëri prej tyre ka qenë në gjendje që të bëjë not dhe si pasojë e kësaj ka arritur që të dalë jashtë. Ai është dërguar në spital për të marrë ndihmën e nevojshme mjekësore. I riu është i tronditur, për atë që ndodhi. Ndërkaq, Erjon Alizoti nuk ka mundur të dalë, sepse uji ka qenë i rrëmbyeshëm. Ai ka kërkuar ndihmë, por askush nuk ka qenë në gjendje që ta ndihmojë. “Më ndihmoni!” ka qenë fjala e fundit që 18-vjeçari i është drejtuar një vajze. Që prej atij momenti askush nuk e ka parë më të riun, sepse është rrëmbyer nga ujërat.
Kontrollet
Ngjarja ka tronditur të gjithë ekskursionistët. Ata kanë vëzhguar përgjatë lumit, por nuk e kanë parë Erjon Alizotin në asnjë vend. Si pasojë e kësaj, organizatorët kanë njoftuar policinë dhe këta të fundit palombarët. Grupi hetimor ka nisur punën për zbardhjen e ngjarjes. Ai ka marrë në pyetje të gjithë personat që ishin prezentë në momentin që i riu humbi kontaktet. Ata kanë treguar me detaje të gjithë itinerarin e lëvizjeve të së dielës. Më pas kanë thënë se ishin ndalur në lumin Erzen, për të parë kanionet. Dy prej anëtarëve të grupit janë shkëputur nga turma, për të larë duart apo për të pirë ujë. Nga pakujdesia kanë përfunduar në rrjedhën e lumit. Njëri prej tyre mundi që të dilte, ndërsa 18-vjeçari jo. Ndërkaq, palombarët kanë kontrolluar të gjithë vendit ku dyshohet se i riu kishte rënë. Ata kanë bërë kontrolle në një vijë lineare prej 300 metrash. Zona ku ra Alizoti është mbushur me guva dhe si pasojë e kësaj palombarët kanë bërë kontrolle të imtësishme. Kërkimet kanë zgjatur për më shumë se 4 orë dhe më pas janë ndërprerë, për shkak të errësirës. Fakti që edhe terreni është shumë i vështirë, prej kanioneve të lumit, ka bërë që puna për palombarët të vështirësohet. Kërkimet kanë nisur në orët e para të mëngjesit.
31.03.2014
Burimi: Gazeta Shqip
als_Latn als_Latn als_Latn als_Latn als_Latn als_Latn als_Latn unk als_Latn